CELEX: 32021D0486
Language: lv
Date: 2021-02-15 00:00:00
Title: Padomes Lēmums (ES) 2021/486 (2021. gada 15. februāris) par nostāju, kas Eiropas Savienības vārdā jāieņem Vienošanās par oficiāli atbalstītiem eksporta kredītiem III pielikumā iekļautās Nozares vienošanās par eksporta kredītiem civilās aviācijas gaisa kuģiem dalībnieku rakstiskajā procedūrā attiecībā uz vienoto nostāju par aizdevuma pamatsummas atmaksas pagaidu atlikšanu

23.3.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 100/11
               
            
         PADOMES LĒMUMS (ES) 2021/486
         (2021. gada 15. marts)
         par nostāju, kas Eiropas Savienības vārdā jāieņem Vienošanās par oficiāli atbalstītiem eksporta kredītiem III pielikumā iekļautās Nozares vienošanās par eksporta kredītiem civilās aviācijas gaisa kuģiem dalībnieku rakstiskajā procedūrā attiecībā uz vienoto nostāju par aizdevuma pamatsummas atmaksas pagaidu atlikšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Saskaņā ar Eiropas Parlamenta un Padomes Regulu (ES) Nr. 1233/2011 (1) Savienībā ir piemērojamas pamatnostādnes, ko ietver Vienošanās par oficiāli atbalstītiem eksporta kredītiem, tostarp Nozares vienošanās par eksporta kredītiem civilās aviācijas gaisa kuģiem (“Gaisa kuģu nozares vienošanās”), kas iekļauta tā III pielikumā.
                  
               
                     (2)
                  
                  
                     Ievērojot Gaisa kuģu nozares vienošanās 28. pantu, Ekonomiskās sadarbības un attīstības organizācijas sekretariātam ir jāadresē vienoto nostāju priekšlikumi.
                  
               
                     (3)
                  
                  
                     Covid-19 pandēmijai un tās izraisītajai ekonomikas lejupslīdei ir bijusi nopietna ietekme uz civilās aviācijas nozari, kuras darbību apdraud gaisa kuģu operatoru un jaunu gaisa kuģu un dzinēju pircēju īstermiņa likviditātes problēmas. Ņemot vērā pašreizējo un vēl gaidāmo ekonomikas lejupslīdi un lai mazinātu tās ietekmes smagumu, Savienībai būtu jāierosina vienota nostāja par aizdevuma pamatsummas atmaksas pagaidu atlikšanu jaunu gaisa kuģu un dzinēju pircējiem (“ierosinātā vienotā nostāja”).
                  
               
                     (4)
                  
                  
                     Saskaņā ar Gaisa kuģu nozares vienošanās 4. daļas 3. iedaļu Gaisa kuģu nozares vienošanās dalībniekiem ir rakstiskā procedūrā jālemj par ierosināto vienoto nostāju.
                  
               
                     (5)
                  
                  
                     Ierosinātā vienotā nostāja ļautu pircējiem, kas iegādājas jaunus gaisa kuģus, kā definēts Gaisa kuģu nozares vienošanās 8. panta a) punkta 1) apakšpunktā, un pircējiem, kas iegādājas rezerves dzinējus un rezerves daļas, kā definēts tās 20. panta a), b) un c) punktā, atlikt aizdevuma pamatsummas atmaksu par 12 mēnešiem pēc iegādāto preču piegādes vai, ja ir izpildīti konkrēti nosacījumi, par 18 mēnešiem pēc iegādāto preču piegādes.
                  
               
                     (6)
                  
                  
                     Ir lietderīgi noteikt nostāju, kas Savienības vārdā ir jāieņem attiecībā uz ierosināto vienoto nostāju Gaisa kuģu nozares vienošanās dalībnieku rakstiskajā procedūrā, jo ierosinātā vienotā nostāja, kad par to būs panākta vienošanās, Savienībai būs saistoša un varēs būtiski ietekmēt Savienības tiesību aktu saturu, proti, Regulu (ES) Nr. 1233/2011,
                  
               IR PIEŅĒMUSI ŠO LĒMUMU.
         
            1. pants
            Nostājas, kas Eiropas Savienības vārdā ir jāieņem Vienošanās par oficiāli atbalstītiem eksporta kredītiem III pielikumā iekļautās Nozares vienošanās par eksporta kredītiem civilās aviācijas gaisa kuģiem dalībnieku rakstiskajā procedūrā attiecībā uz vienoto nostāju par aizdevuma pamatsummas atmaksas pagaidu atlikšanu, pamatā ir ierosinātās vienotās nostājas projekts (*1).
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2021. gada 15. martā
            
               
                  Padomes vārdā –
               
               
                  priekšsēdētāja
               
               A. P. ZACARIAS
            
         
         
            (1)  Eiropas Parlamenta un Padomes Regula (ES) Nr. 1233/2011 (2011. gada 16. novembris) par dažu pamatnostādņu piemērošanu oficiāli atbalstītu eksporta kredītu jomā un ar ko atceļ Padomes Lēmumus 2001/76/EK un 2001/77/EK (OV L 326, 8.12.2011., 45. lpp.).
         
            (*1)  Skatīt dokumentu ST 5390/21 http://register.consilium.europa.eu.